DEĊIŻJONI TAL-KUMMISSJONI
tas-7 ta' Marzu 2007
li temenda d-Deċiżjonijiet 2003/804/KE u 2003/858/KE, fir-rigward ta' importazzjoni ħut ħaj u molluski intenzjonati għall-konsum mill-bniedem minn Pajjiżi Terzi elenkati fir-Regolament tal-Kummissjoni 2076/2005
(notifikat bid-dokument numru C(2006) 682)
(Test b'rilevanza għaż-ŻEE)
(2007/158/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kundizzjonijiet ta' saħħet l-annimali li tirregola t-tqegħid fis-suq ta' annimali u ta' prodotti (1) ta' akwakultura, u b'mod partikolari l-Artikolu 19(1) tagħha,
Billi:
(1)
Id-Deċiżjoni tal-Kummissjoni 2003/804/KE ta' l-14 ta' Novembru 2003, li tistipula l-kondizzjonijiet tas-saħħa ta' l-annimali u ċ-ċertifikati meħtieġa għall-importazzjoni ta' molluski, il-bajd tagħhom u l-gameti għal tkabbir, smin, biex jissostitwixxu oħrajn jew għal konsum uman (2), u d-Deċiżjoni tal-Kummissjoni 2003/858/KE tal-21 ta' Novembru 2003, li tistipula l-kondizzjonijiet ta' saħħa ta' l-annimali u l-ħtiġijiet ta' ċertifikazzjoni għal importazzjonijiet ta' ħut ħaj, il-bajd u l-gametes tagħhom maħsuba għall-biedja, u ħut ħaj ta' li joriġina mill-akwakultura u prodotti tagħhom maħsuba għall-konsum uman (3) tirreferi għal Pajjiżi Terzi fuq il-lista stabbilita bid-Deċiżjoni tal-Kummissjoni 2006/766/KE tas-6 ta' Novembru 2006 li tistabbilixxi l-listi ta' pajjiżi terzi u territorji li minnhom l-importazzjonijiet ta' molluski bivalvi, ekinodermi, tunikati, gastropodi ta' l-ibħra u prodotti tas-sajd huma permessi (4) fir-rigward ta' awtorizzazzjoni għall-importazzjoni fil-Komunità ta' molluski ħajjin u prodotti tal-ħut intenzjonati għall-konsum mill-bniedem.
(2)
Skond ir-Regolament tal-Kummissjoni (KE) Nru 2076/2005 tal-5 ta' Diċembru 2005, li jistipula arranġamenti tranżizzjonali għall-implimentazzjoni tal-Regolament (KE) Nru 853/2004, (KE) Nru 854/2004 u (KE) Nru 882/2004 tal-Parlament Ewropew u tal-Kunsill u li jemenda r-Regolament (KE) Nru 853/2004 u (KE) Nru 854/2004 (5), l-Istati Membri, f'perjodu tranżizzjonali li jintemm fil-31 ta' Diċembru 2009, taħt ċerti kundizzjonijiet, jistgħu jawtorizzaw l-importazzjoni ta' molluski bivalvi u prodotti tal-ħut fir-rigward ta' aspetti tas-saħħa pubblika minn pajjiżi elenkati rispettivament fl-Anness I u fl-Anness II għal dak ir-Regolament. Importazzjonijiet minn dawk il-pajjiżi jistgħu jinbigħu biss fis-suq domestiku ta' l-Istat Membru li jimpurtahom jew Stati Membri li jippermettu l-istess importazzjoni.
(3)
Id-Deċiżjonijiet 2003/804/KE u 2003/858/KE għandhom jippermettu wkoll importazzjoni minn pajjiżi li huma fuq il-listi stabbiliti bir-Regolament (KE) Nru 2076/2005.
(4)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Emendi għad-Deċiżjoni 2003/804/KE
Fid-Deċiżjoni 2003/804/KE, l-Artikolu 4(1)(a) jinbidel b'dan li ġej:
“(a)
il-pajjiż terz fejn jintbagħat, jidher jew fuq il-lista stabbilita bid-Deċiżjoni tal-Kummissjoni 2006/766/KE (*) jew, matul il-perjodu tranżizzjonali msemmi fir-Regolament tal-Kummissjoni (KE) Nru 2076/2055 (**), fuq il-lista stabbilita b'dak ir-Regolament;
Artikolu 2
Emendi għad-Deċiżjoni 2003/858/KE
Fid-Deċiżjoni 2003/858/KE, l-Artikolu 5(1)(a) jinbidel b'dan li ġej:
“(a)
il-pajjiż terz fejn jintbagħat, jidher jew fuq il-lista stabbilita bid-Deċiżjoni tal-Kummissjoni 2006/766/KE (***) jew, matul il-perjodu tranżizzjonali msemmi fir-Regolament tal-Kummissjoni (KE) Nru 2076/2055 (****), fuq il-lista stabbilita b'dak ir-Regolament;
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 7 ta' Marzu 2007.